บาทเปิด 31.53 บาทต่อดอลลาร์ อ่อนค่า
เงินบาทเปิดตลาด 31.53 บาทต่อดอลลาร์ อ่อนค่า นักลงทุนหันซื้อถือครองสกุลเงินปลอดภัยหลัง WHO ประกาศโควิด-19 เป็นโรคระบาดทั่วโลก
12 มี.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.53 บาท/ดอลลาร์ อ่อนค่าจากปิดตลาดเย็นวานนี้ที่ระดับ 31.45 บาท/ดอลลาร์ เนื่องจากนักลงทุนหันมาถือครองสกุลเงินที่ปลอดภัยแทนสินทรัพย์เสี่ยง เพราะมีความกังวลต่อสถานการณ์การแพร่ระบาดของไวรัสโคโรนาสายพันธุ์ใหม่ 2019 (โควิด-19) หลังองค์การอนามัยโลก (WHO) ประกาศว่าไวรัสโควิด-19) เข้าสู่ภาวะแพร่ระบาดไปทั่วโลกแล้ว ขณะที่นายโดนัลด์ ทรัมป์ ประธานาธิบดีสหรัฐฯ ได้ออกแถลงการณ์ประกาศระงับการเดินทางจากทุกประเทศในยุโรปยกเว้นอังกฤษ
"บาทอ่อนค่าเนื่องจากนักลงทุนหันมาถือครองสกุลเงินที่มีความปลอดภัยหลังวิตกต่อสถานการณ์การแพร่ระบาดของไวรัสโควิด-19" นักบริหารเงิน กล่าว
นักบริหารเงิน ประเมินกรอบการเคลื่อนไหวของค่าเงินบาทวันนี้ไว้ที่ 31.45 - 31.60 บาท/ดอลลาร์